Hargaš, Ján, poslanec NR SR (2024-10-29):
Ďakujem za slovo, pán predsedajúci. Vážený pán minister, vážení kolegovia a kolegyne, no, keď je za čo, tak treba aj pochváliť, takže ja som prišiel vás v tomto prvom čítaní pochváliť. Dúfam, že to vydrží aj do druhého, tretieho čítania v súvislosti s pozmeňovacími návrhmi, ktoré, ktoré možno prídu. Chcem to dať do kontrastu, lebo dnes sme tu ráno mali zákon, ktorý má zavádzať porovnávač cien, aj tak vysokých cien potravín, a aj keď zavedieme ten porovnávač, tak stále ostanú vysoké. A na kontrast k tomu tu máme tento zákon, ktorý prináša nejaké zmysluplné a užitočné veci, ktoré aj budú mať reálne využitie, na rozdiel od toho porovnávača cien. Čiže toto sú dobre investované peniaze. Myslím, že celkové náklady tohto zákona sa odhadujú niekde na 2,5 mil. eur, investičné, ale ak som to správne čítal v dôvodovke, tak by sa hneď v prvom roku mali vrátiť už len vďaka tomu, že digitalizáciou laboratórnych vyšetrení sa zabezpečí zamedzenie duplicity. A to som sa rovno aj chcel spýtať, že či to je explicitne povedané ako povinnosť, že pred požiadavkou, to nemusím ani tuná v pléne, že môžme si to potom individuálne, že či pred požiadavkou na takéto laboratórne vyšetrenie naozaj bude povinnosť kontrolovať, či už neexistujú nejaké duplicitné, alebo teda také, ktoré by sa dali využiť, aby sa zamedzilo tým duplicitám. Čiže to je jedna otázka, ale teda v zásade naozaj chválime tento zákon, prináša viaceré dobré zmeny v oblasti digitalizácie, najmä teda v oblasti, v oblasti digitalizácie laboratórnych vyšetrení, kde teda ten dnešný stav je taký, že človek keď ide na laboratórne vyšetrenie a potom sa presunie do nejakého iného mesta, tak často buď papierové spisy s ním putujú, alebo sám si musí doniesť tie výsledky toho laboratórneho vyšetrenia k svojmu lekárovi, alebo si to lekári nejak prevolávajú cez telefón, čím, samozrejme, vzniká vysoká chybovosť, už nehľadiac na to, že to je veľmi neefektívne takto v papierovom svete, v papierovom svete fungovať. Takže veľmi-veľmi toto chválime, zabezpečenie nejakého efektívneho prístupu k týmto údajom pre špecialistov, kde potom tí ľudia svoju liečbu, liečbu pokračujú, úspora nákladov zamedzením tých duplicít, a teda v neposlednom rade aj zníženie chybovosti, ktorá dnes tiež nám robí časť, časť nákladov. Takže len tak ďalej, pán minister, nebudem to ešte úplne pripisovať vám, ak sa neurazíte na mňa, ale máte to teda prvé zákony, tak prajem im, prajem im, aby v druhom čítaní tieto základné, základné koncepty, ktoré v nich sú, aj vydržali nejakú smršť pozmeňujúcich, pozmeňujúcich návrhov. Tiež dúfam, že tam vydrží aj Národný register očkovania, to ma tak zaujalo, keď ste to čítali, pretože sú tu istí poslanci z vládnej koalície, ktorým by to mohlo zdvihnúť obočie, tak treba to s nimi nejak asi ošetriť, že to nie je len očkovanie mRNA vakcínami, ale očkovanie vo všeobecnosti, lebo možno sa zľaknú a bola by to škoda, keby Národný register očkovania sa stal obeťou nejakej paranoje niektorých kolegov, kolegov z koalície. A ešte jednu vec som chcel dodať na záver, pretože trošku ma zamrzela tá vaša poznámka, že bohorovne vám tu nejakí ľudia hovorili, neviem teraz, koho ste teraz presne mysleli, ale tu v tomto konkrétnom príklade tohto zákona zhodou okolností nadväzujete na veci, ktoré rozbehla minulá vláda, je to priamo v tej dôvodovke, že týmto realizujete projekt tzv. životných si... vybraných životných situácií, ktorý sa robí z plánu obnovy a ktorý sme rozbiehali na ministerstve investícií, alebo projekt odbúravania byrokracie, ktorý sa tiež zrealizoval niekde v rokoch 2021-2022 a toto sú nejaké pozostatky toho projektu, myslím, že to je ešte stále financované z toho projektu, ktoré sa zavádzajú, zavádzajú do praxe, takže myslím, že v tomto konkrétnom prípade máte na čo nadviazať aj po minulej vláde. A ako som povedal, tento zákon vnímame veľmi pozitívne, ja osobne určite, myslím, že digitalizácia je ten smer, ktorým aj zdravotníctvo sa musí, musí uberať, takže v prvom čítaní ho podporíme a potom beriem to, že toto ste dali akoby en bloc ponuku na diskusiu o pozmeňovákoch, že nielen teda k tomu predošlému zákonu, ale aj k tomuto. Ak by bola nejaká vôľa ho upravovať medzi prvým a druhým čítaním, tak myslím, že si k tomu radi sadneme a nejak vecne, vecne si tie pozmeňováky prejdeme s vami a budeme snažiť sa nájsť nejaký konsenzus, pretože nám v tomto prípade, myslím, že všetkým ide o to, aby sme uľahčili cestu pacientovi pri jeho zdravotných, zdravotných vyšetreniach. Takže all good, držíme palce do druhého, tretieho čítania, vidíme sa v novembri. Ďakujem.